Onsdag blev en 35-bilist alvorligt kvæstet, da hans bil blev påkørt af toget i en jernbaneoverskæring på Søndergade i Hirtshals. Politiet fortæller, der var tekniske problemer med bommene og lyssignalet, som ifølge et vidne ikke virkede, da den 35-årig kørte over skinnerne. Men hvor meget stoler du på signalerne i en baneoverskæring, og hvad gør du, når du kører over skinnerne? Vi har spurgt en række nordjyder om, hvor opmærksomme de er, når de kører over en jernbaneoverkørsel. Hvad siger loven? Men først lige en opfriskning af reglerne: Færdselsloven er ganske klar, når det handler om, hvordan man skal køre hen over en jernbaneoverskæring: ”Trafikanter, der skal passere jernbaneoverkørsel, skal udvise særlig forsigtighed. Færdsel over jernbaneoverkørsel må ikke finde sted, når det kan ses eller høres, at tog nærmer sig”. og ”Kørende skal afpasse hastigheden således, at standsning om nødvendigt kan ske før sporene”. Langt fra alle bilister følger regler Det er dog langt fra alle de bilister, vi mødte i dag ved den togoverkørsel, hvor ulykken skete onsdag, der fulgte den regel. - Jeg orienterer mig overhovedet ikke, hvis jeg skal være hel ærlig. Jeg kører bare og tænker ikke over det. Jeg har måske en blind tillid, til  de (bommene, red.) lukker ned, som de skal, siger Stephani Danielsen fra Sindal. - Jeg tror egentlig, jeg aldrig gør det. Er det fordi du stoler på bommene? - Det tror jeg, ja. Kommer der et tog, er der nok et eller andet, der skal alarmere mig, siger Martin Sørensen fra Hobro. Vi mødte dog en enkelt person, som orienterede sig, før hun kørte over overskæringen. - Jeg kigger til begge sider og tager farten af. Hver gang? - Nej. Det gør jeg ikke hver gang, men jeg prøver, siger Jeanette Andersen fra Hirtshals. Se historien fortalt som tv-indslag:

Opsummering:
Onsdagens ulykke i Hirtshals, hvor et tog ramte en bil i en togoverskæring, har skabt opmærksomhed på færdselslovens regler for hvordan man skal passere en togoverskæring.